Ouma se moord het kleinseun ‘gebreek’Hantie Geldenhuys (94). (Foto: Verskaf) ’n Jaar ná die moord op Hantie Geldenhuys (94) op haar kleinhoewe in Kalbasfontein naby Westonaria, is niemand nog in hegtenis geneem nie. Haar kleinseun, Coenraad, woon nou in die huis waar sy ouma op 28 Augustus doodgeskiet is, en bedryf die plaaswinkel op die perseel soos sy oorlede pa, André (68), en ouma jare lank gedoen het. Coenraad sukkel egter steeds om berusting te vind en is woedend dat die ondersoek na Geldenhuys se moord nog niks opgelewer het nie. “Ek kan nie vrede maak met wat gebeur het nie. Ouma was 94 en het geen persoon skade aangedoen nie,” het Coenraad aan Maroela Media gesê. Daar is vroeër berig dat Geldenhuys van die badkamer op pad terug na haar slaapkamer was toe sy opgemerk het die venster is oop. Sy het gaan kyk hoekom die venster oopstaan, toe die verdagte haar drie keer geskiet het. Twee van die koeëls het Geldenhuys in haar middellyf getref. Sy het om die bed gekruip en haar bure oor ’n tweerigtingradio ontbied en is later in die hospitaal dood. Geldenhuys se boerboel, Boela, wat haar enigste metgesel benewens die hoenders op die kleinhoewe was, is boonop twee weke voor haar dood vergiftig. ‘Onbeskryflike hartseer’ Coenraad sê sy ouma se moord was ’n dubbele slag nadat sy pa, wat saam met Geldenhuys gewoon het, net ’n paar maande tevore aan natuurlike oorsake dood is. Alles in die huis herinner hom aan hulle – ’n hartseer wat hy as “ondraaglik” beskryf. Voordat Coenraad na die kleinhoewe getrek het, het hy 18 jaar lank in Pietersburg gewoon, waar hy steeds sy eie konsultasieonderneming bedryf – ’n taak wat toenemend moeilik raak namate hy ook na die kleinhoewe moet omsien. Hy het sy ouma ná sy pa se dood gesmeek om by hom te gaan woon, maar sy het voet by stuk gehou sy wil op die kleinhoewe aanbly – dit was immers jare lank haar huis. Ouma en kleinseun was egter baie na aan mekaar en het elke week oor die telefoon gepraat. “Dit is ’n hartseer en seer wat jy vir geen mens kan beskryf nie, ’n hartseer wat nooit weggaan nie, jy leef elke dag daarmee saam. “Sy het my elke week gebel en als van almal in die omgewing en familie vertel. Ek mis haar oproepe en die tye wat ek daar gekuier het. Ouma het altyd iets gedoen om my te bederf – soos lekker kos en wanneer jy ry, het sy altyd ’n boksie ingepak met lekker eetgoed om saam te vat. Ouma het altyd gegee wat sy kon. Mense het altyd aan my gesê die dag as jy ’n vrou kry wat so lief is vir jou soos wat jou ouma is, dan is sy die regte een vir jou.” ‘Onaanvaarbaar dat ondersoek sloer’ Kol. Selvan Moonsamy, polisiewoordvoerder, het aan Maroela Media bevestig dat die ondersoek na Geldenhuys se moord voortduur, maar dat niemand nog aangekeer is nie. Coenraad meen dit is onaanvaarbaar dat die polisie so sloer, en hy wil onder meer weet wat van die vingerafdrukke geword het wat die polisie op die toneel geneem het. “Dis vir my onaanvaarbaar dat ’n weerlose ou mens sommer net geskiet word. Dis net so onaanvaarbaar vir die familie dat die polisie nog niks uitgerig het nie.” Coenraad sê daar loop ook baie gerugte oor wie moontlik vir Geldenhuys se dood verantwoordelik kon wees, of meer inligting daaroor kan hê. Hy meen sy ouma was doelbewus geteiken en dat sy nie die slagoffer van ’n rooftog was, soos die polisie al voorheen aangevoer het nie. Hy sê sy ouma se kennisse het hom ook kort na haar dood van ’n woordewisseling vertel wat sy met ’n klant by die winkel op die kleinhoewe gehad het. Die winkel verkoop algemene verbruikersgoedere en verskeie mense, onder wie werkers op omliggende plase en kleinhoewes, koop dikwels benodigdhede daar. Hoewel Coenraad wil hê die moordenaar (of moordenaars) moet gevang en lewenslank tronk toe gestuur word, het hy weinig hoop dat dit wel sal gebeur. “Ek dink nie die saak gaan opgelos word nie; dis duidelik dat daar nog net mooi niks gedoen is om Ouma se moordenaars vas te trek nie.” Baie trauma in familie Geldenhuys se moord was nie die enigste tragedie van sy soort wat dié familie al getref het nie. Die moord op Geldenhuys was skaars ’n jaar nadat haar neef, Sias Willemse (74), in sy huis in Bailliepark in Potchefstroom vermoor is en tien jaar nadat haar suster, Fan Liebenberg (82), in haar huis in Krugersdorp gemartel en vermoor is. Maroela Media het vroeër berig Willemse, ’n bekende oudrugby- en oudkrieketspeler, is met twee skietwonde dood in sy huis aangetref. Verskeie dasse was ook om sy nek gebind. Drie sibbe, van wie een lank vir Willemse op sy plaas, ook tussen Potchefstroom en Parys, gewerk het, staan tereg op aanklag van sy moord.